CELEX: C2007/069/54
Language: fi
Date: 2007-03-24 00:00:00
Title: Asia T-27/07: Kanne 7.2.2007 — US Steel Košice v. komissio

24.3.2007   
            
            
               FI
            
            
               Euroopan unionin virallinen lehti
            
            
               C 69/25
            
         Kanne 7.2.2007 — US Steel Košice v. komissio
   (Asia T-27/07)
   (2007/C 69/54)
   Oikeudenkäyntikieli: englanti
   Asianosaiset
   
      Kantaja: US Steel Košice sro (Košice, Slovakia) (edustajat: asianajaja E. Vermulst ja solicitor C. Thomas)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 29.11.2006 tekemä päätös, joka koskee kasvihuonekaasujen päästölupien myöntämistä koskevaa sellaista kansallista jakosuunnitelmaa ajanjaksolle 2008–2012, jonka Slovakia on antanut tiedoksi Euroopan parlamentin ja neuvoston direktiivin 2003/87/EY mukaisesti, on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii ensimmäisen oikeusasteen tuomioistuinta kumoamaan komission 29.11.2006 tekemän päätöksen, joka koskee kasvihuonekaasujen päästölupien myöntämistä koskevaa sellaista kansallista jakosuunnitelmaa ajanjaksolle 2008–2012, jonka Slovakia on antanut tiedoksi Euroopan parlamentin ja neuvoston direktiivin 2003/87/EY (1) mukaisesti.
   Kantaja vetoaa kanteensa tueksi ensinnäkin siihen, että riidanalainen päätös on ristiriidassa vuoden 2003 liittymisasiakirjan (2) liitteessä XIV olevan 4 luvun 2 kohdan a alakohdan kanssa, koska siinä todetaan virheellisesti, että siihen sisältyvät edellytykset ovat itsenäisiä velvoitteita, joita sovelletaan vuoteen 2009 saakka riippumatta siitä, myöntääkö Slovakia edelleen kantajalle sen verovapauden, jota Slovakia voi soveltaa kantajaan verovuoden 2009 loppuun saakka ellei EY 87 ja EY 88 artiklasta muuta johdu. Kantaja väittää, että kyseinen päätös on vastaavasti ristiriidassa direktiivin 2003/87/EY liitteessä III olevan perusteen 4 kanssa, jonka mukaan kansallisen jakosuunnitelman on vastattava yhteisön muita lainsäädännöllisiä ja poliittisia välineitä.
   Kantaja väittää toiseksi, että riidanalaisella päätöksellä loukataan luottamuksensuojan periaatetta, koska komissio synnytti useaan otteeseen kantajassa odotuksia siitä, että liittymisasiakirjan liitteessä XIV olevan 4 luvun 2 kohdan a alakohdassa määrättyjä tuotantorajoituksia ei sovellettaisi enää sen jälkeen, kun kantajaan lakattaisiin soveltamasta verovapautta.
   Kolmanneksi kantaja väittää, että riidanalainen päätös on lainvastainen sillä perusteella, että komissio sen sijaan, että se olisi täyttänyt direktiivin 2003/87/EY 9 artiklan 3 kohdan mukaiset rajalliset tehtävät, suoritti täysin itsenäisen laskelman Slovakiaa koskevasta päästöjen asianmukaisesta määrästä ja asetti Slovakialle sitä koskevan velvoitteen. Näin ollen komissio kajosi direktiivin 2003/87/EY 9 ja 11 artiklaan perustuvaan jäsenvaltioille kuuluvaan toimivaltaan.
   Neljänneksi kantaja toteaa, että riidanalainen päätös on lainvastainen sen takia, että se perustuu kaavamaiseen matemaattiseen laskelmaan, jota sovellettiin ilman julkista kuulemista ja jossa jätettiin ottamatta huomioon sellaisia tiedossa olevia päästöihin vaikuttavia tekijöitä, jotka ovat ominaisia Slovakialle vuosien 2008–2012 osalta. Kantajan näkemyksen mukaan tällainen lähestymistapa merkitsee direktiivin 2003/87/EY 9 artiklan 1 kohdan ja 11 artiklan 2 kohdan rikkomista ja on ristiriidassa kyseisen direktiivin liitteessä III olevan 1, 2 ja 3 perusteen sekä luottamuksensuojan periaatteen kanssa. Kantaja väittää, että niiltä osin kuin komissio saattoi perustaa päätöksen omaan arviointiinsa, se on tältä osin tehnyt ilmeisen arviointivirheen.
   Kantaja väittää lopuksi, että päätöstä tehtäessä harkintavaltaa on käytetty väärin, koska päätöksen taustalla on toive on vähentää päästölupien määrää, jotta päästölupien hinnat nousisivat.
   
      (1)  Kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13.10.2003 annettu Euroopan parlamentin ja neuvoston direktiivi 2003/87/EY (EUVL L 275, s. 32).
   
      (2)  Asiakirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu (EUVL L 236, s. 33).